Ruunakunkkareissa ”taso ei voi olla kovempi” | Suomenhevosliitto ry
Ruunakunkkareissa ”taso ei voi olla kovempi”
Jukka Timonen / 8.8.2018
Kylmäveristen ruunaruhtinas kruunataan ensimmäistä kertaa tänä viikonloppuna Ravikeskus Keskisessä Ylivieskassa. Perjantaina ravataan ensimmäinen osalähtö 1600 metriä ryhmäajona, lauantaina on vuorossa 2600 metriä.
Järjestäjillä odotukset onnistuneesta kisatapahtumasta ovat korkealla.
”Taso ei voi olla kovempi, sillä parhaat ovat viivalla. Mahtavat kisat saadaan aikaan”, sanoo ravikeskuksen toiminnanjohtaja Ilkka Soronen kisasta, joka kansan suussa elää nimellä ruunakunkkarit.
Antti Ojanperän (kuvassa) valmentama ja Paul Lindgrenin omistama Josveis haastaa Polaran kahdesta osalähdöstä koostuvassa kisassa. Kuva: Jukka Timonen
Uusi konsepti sekoittaa pakkaa?
Moni veikkaaja odottaa, että Polara, kevään Ruotsin Elitkampenin kakkonen ja Norjan Bjerkenin kisan ykkönen, hallitsee ruunien kohtaamista. Soronen ei ole valmis etukäteen siunaamaan Janne Tiaisen ja Antti Tupamäen suojatin kruunajaisia.
”Onko Polarallakaan ajettu kahtena päivänä peräkkäin? Tämä on ihan auki tämä peli, sillä tällä uudella konseptilla ruunat eivät ole aikaisemmin kisanneet”, Soronen muistuttaa. Kokonaiskilpailun voittaja on pienimmän yhteisajan ravannut hevonen.
Mukana ovat muun muassa Pariisin kylmäveriottelun valtias Josveis, montén Suomen mestari Diktaattori, Nopsan Vauhti ja Koskelan Akseli.
Sorosta harmittaa vain, kun Siirin Älli jäi pois starttiviivalta vanhan hankosidevamman vihoittelun takia.
Palkintoihin panostettu
Kilpailun järjestäjä, Pohjanmaan ravi ry, on panostanut omasta kassastaan extra-rahaa palkintoihin. Sekä perjantain että lauantain osalähdön voittaja kuittaa 10 000 euroa. Normipalkintotasolla voittosummat olisivat olleet 2 000 ja 7 000 euron tasoa. Eli järjestäjät ovat satsanneet pelkästään ykköspalkintoihin 11 000 euroa ylimääräistä.
”Kokonaiskilpailun voittaja saa vielä Finn-Tackin kilpakärryt, joiden arvo on 6 000 euroa”, Ilkka Soronen muistuttaa.
Yleisöodotukset korkealla
Merkittävä palkintotaso on osaltaan taannut sen, että likipitäen kaikki parhaat suomenhevosruunat ottavat mittaa toisistaan. Kun parhaat ovat paikalla, herättää se myös ravikilpailuja seuraavan yleisön mielenkiinnon.
Ylivieskan perinteinen lämminveristen Malja-ajo keräsi viime vuonna väliyön Maljajuhlineen 7 500 kävijää. Nyt, kun rinnalle on kehitetty kylmäveristen ruunien huippukohtaaminen, järjestäjien odotukset ovat entistä korkeammalla.
”Ihmisiä odotetaan enemmän, kun sääkin näyttää suosivan.”
Tuota väliyön Maljajuhlaa ryydittää Kake Randelin, ja juhla järjestetään ravikeskuksen maneesilla vuoden 1997 Ylivieskan kuninkuusravien iltajuhlan tapaan.
Kisa kumpusi kehityskeskustelusta
Ylivieskan uuden kisaidean ”isä” on Pohjanmaan ravi ry:n hallituksen varapuheenjohtaja Esa Aunola. Kun seuraväki pohti vuosi sitten, miten ravikeskuksen ravitoimintaa voitaisiin kehittää, Esa Aunola heitti idean ruunakunkkareista.
Toiminnanjohtaja Ilkka Soronen myöntää, ettei ”sivulauseessa” heitetty idea ensi alkuun maistunut hänelle. Aunola toisti ideansa viime syksynä uudelleen, ja kun Soronen kävi joulukuussa Kuopion raveissa ja seurasi suomenhevosten päälähtöä, lamppu syttyi.
”Nämähän ovat suurin osa ruunia”, Soronen muistelee pohtineensa lähdön osanottajajoukkoa.
Sen jälkeen hänellä olikin kiire ilmoittaa Hippoksen kilpailuosaston päällikölle Tuomo Pekoselle, että ruunakunkkarit on Pohjanmaan ravi ry:n oma idea.
Ravikeskuksen järjestämässä nimikilpailussa Ruunaruhtinas oli ylivoimaisesti eniten ehdotettu nimi uutuuskisalle. Kilpailu on tarkoitettu Pohjoismaissa syntyneille 5-vuotiaille ja sitä vanhemmille kylmäveriruunille.
8.8.2018 in Ajankohtaista.
Polaran voitto sinettiä vaille?
Ruunakunkkareista kunkkarifiilis?
← Kilpakärryjen voitto enne kuninkuuskisasta?
Suomenhevosilla ennennäkemättömän menestyksekäs vuosi →
Ajankohtaisten arkisto Valitse kuukausi maaliskuu 2019 helmikuu 2019 tammikuu 2019 joulukuu 2018 marraskuu 2018 lokakuu 2018 syyskuu 2018 elokuu 2018 heinäkuu 2018 kesäkuu 2018 Tou 2018 huhtikuu 2018 maaliskuu 2018 helmikuu 2018 tammikuu 2018 joulukuu 2017 marraskuu 2017 lokakuu 2017 syyskuu 2017 elokuu 2017 heinäkuu 2017 kesäkuu 2017 huhtikuu 2017 maaliskuu 2017 helmikuu 2017 tammikuu 2017 joulukuu 2016 marraskuu 2016 lokakuu 2016 syyskuu 2016 kesäkuu 2016 Tou 2016 maaliskuu 2016 tammikuu 2016 syyskuu 2015 elokuu 2015 heinäkuu 2015 kesäkuu 2015 Tou 2015 huhtikuu 2015 maaliskuu 2015 helmikuu 2015 tammikuu 2015 marraskuu 2014 elokuu 2014 heinäkuu 2014 kesäkuu 2014 Tou 2014 huhtikuu 2014 maaliskuu 2014 helmikuu 2014 tammikuu 2014 joulukuu 2013 marraskuu 2013 lokakuu 2013 syyskuu 2013 elokuu 2013 heinäkuu 2013 kesäkuu 2013 Tou 2013 huhtikuu 2013 maaliskuu 2013 helmikuu 2013 tammikuu 2013